### 13.    Beslutning om tilskud til vandsamarbejde

**Åbent**

Sagsnr.: 326-2020-3167        J.nr.: 13.02.03           Dokumentnr.:
326-2021-24484

**Sagstype**

Beslutning.

**Resume og sagens baggrund**

Vandrådet, som er sammenslutningen af de private vandværker
i Kalundborg Kommune, og Kalundborg Forsyning har i fællesskab nedsat en
arbejdsgruppe, der forbereder en mulig etablering af et vandsamarbejde.
Arbejdsgruppen søger et tilskud på kr. 25.000 til opstart af arbejdet.

**Indstillinger**

Chefen for Plan, Byg og Miljø indstiller, at der ydes et
tilskud på kr. 25.000 som ansøgt. Tilskuddet afholdes indenfor driften af
grundvandsområdet.

**Behandling**

Teknik- og Miljøudvalget.

**Sagsfremstilling**

Grundvandsrådet har i et stykke tid drøftet mulighederne for
vandsamarbejder og administrationen har også deltaget i møderne i Vandrådet og
fortalt om principper bag og muligheder for sådanne forpligtende
vandsamarbejder.

Et vandsamarbejde giver mulighed for, at vandværkerne i
fællesskab får løst større opgaver og tillige får dækket udgifterne via
brugerbetalingen. Et vandsamarbejde kan indgås frivilligt, men
kommunalbestyrelsen har også mulighed for at påbyde vandværkerne at deltage i
samarbejdet.

Det konkrete projekt et muligt vandsamarbejde skal rumme, er
det igangværende arbejde med de boringsnære beskyttelsesområder (BNBO), hvor
vandværker og lodsejere ideelt set indgår frivillige aftaler om pesticidfri
drift af landbrugsarealer og dertil hørende kompensation.

Det er administrationens vurdering, at et vandsamarbejde vil
være nyttigt for den samlede proces og vil understøtte den gode dialog mellem
parterne. Det ansøgte tilskud skal ses i lyset af, at vandværkerne ikke
umiddelbart har mulighed for at finansiere de forberedende arbejder via
brugerbetalingen. Tilskuddet på kr. 25.000 kan finansieres af driften indenfor
grundvandsområdet.

**Økonomiske konsekvenser**

Ingen.

**Bilag**

|  |  |
| --- | --- |
| Ansøgning teknisk udvalg 2020 | 326-2021-25280 |